'Meeste nié ten gunste van anargie in Harrismith' | Netwerk24
Deur Alet Van Der Walt 20 Junie 2021 21:30
Leona Kleynhans, 'n DA-raadslid in die Maluti-a-Phofung munisipaliteit, sê heelwat van die kwessies waaroor Neo Motaung en sy volgelinge betoog, is wel geldig. Niemand steun egter dié groep se misdadige optrede nie.
Brandbestryders blus verlede week die vlamme wat 'n vragmotor op die N3 buite Harrismith verswelg het. Dit is deur betogers aan die brand gesteek.Foto: Verskaf
Motaung se groep, die Greater Harrismith Community, het op 24 Mei met protesoptrede in die gebied begin.
Dit het 'n vlaag van geweld en vandalisme ingelui.
Luidens 'n mediaverklaring het die polisie tot dusver 12 mense in hegtenis geneem. Agt bly in aanhouding en vier is op waarskuwing vrygelaat.
Van hulle is minderjariges wat in hul ouers se sorg vrygelaat is.
Motaung, voorheen 'n lid van die ANC se jeugliga, het die afgelope week mediaonderhoude gevoer en word as leier van die beswaardes beskou.
Lede van die ANC se provinsiale leierskap het Donderdag met Motaung en sy volgelinge vergader.
Pule Mabe, provinsiale woordvoerder van die ANC, sê die ontevredenes het die probleme met dienslewering in die gebied onder die ANC se aandag gebring.
Volgens Mabe het die afvaardiging van die ANC reeds terugvoering aan die presidensie en die kantoor van die sekretaris-generaal van die party gegee.
"As die leier van die gemeenskap bly die ANC verbind daartoe om blywende oplossings te vind sodat die gebied weer na normaal kan terugkeer," het Mabe vroeër gesê.
Kleynhans sê ondernemings in die dorp sukkel om voorraad te kry, plaaslike skole is gesluit en mense word geïntimideer om nie werk toe te gaan nie.
Die polisie se eenheid vir openbare orde is al 'n maand lank hier.
'n Hele aantal klagte is by die polisie ingedien deur inwoners sowel as DA-raadslede oor aanhitsing tot geweld, beskadiging van eiendom en intimidasie.
Kleynhans meen die gewelddadige optrede het meer met faksiegevegte binne die ANC as met dienslewering te make.
Die dorp se ekonomie is verlam en mense in die townships leef in vrees vir die geweld en intimidasie.
"Verkose verteenwoordigers van die munisipaliteit word nie geken nie maar daar word vergader met mense wat misdadigheid aanhits."
Dit is politiekgedrewe en gaan nie oor dienslewering nie, sê Kleynhans.
Daar sou Sondag weer met Motaung en sy groep vergader word om na oplossings te kyk. Mabe was teen laatmiddag nog nie vir kommentaar beskikbaar nie.
* 'n Vragmotorbestuurder is op 27 Mei by Harrismith oorlede nadat 'n petrolbom na hom gegooi is en sy voertuig omgeslaan en uitgebrand het.
Nog vragmotors is deur petrolbomme beskadig of vernietig terwyl vliegtuie uitgebrand het toe oproermakers vliegtuigloodse by die dorp se lughawe aan die brand gesteek het.
Dié betogers het ook geboue gestroop of afgebrand.
Die nasionale ekonomie word ook deur die groep geraak omdat die N3- en N5-hoofpaaie kort-kort gesluit moet word om padgebruikers se veiligheid te verseker.